1 San Juan 1
I Jun chi ca yaw i c'aslemal
1Caka tz'ibaj chiwe chirij i Jun chi 'ax 'o wi chu xebal li 'ij sak. Ire, ka tom wach i xu bij, xak kilom ru' ka ba'wach; katzij kilom u wach, xak ka chapom ru' ka 'ab. Caka tz'ibaj chiwe chirij i Jun chi are i Tzij+ chi cu ya i c'aslemal. 2I Rajaw i c'aslemal xc'un chuwach i jyub ta'aj; yoj xkilo, rumal-i caka bij chiwe wach i kilom, y wo'or caka 'alijinsaj i c'aslemal-le chiwe chi n-tu q'uisic. I Rajaw i c'aslemal-le 'ax 'o wi ru' i Ta chicaj, y xu c'ut rib chake. 3Ni'pa i kilom, ni'pa i ka tom, caka 'alijinsaj chiwe, man cakaj qui ya i wach ku'. Yoj ka yom ka wach ru' i Ta chicaj, xak ru' i Jesucrísto chi u C'ojol; rumal-i, cakaj chi yix qui ya i wach ku'. 4Caka tz'ibaj iri chiwe, man cakaj ca nimar mas i quicotemal yix, xak queje yoj.
'O u chac coj bin pa sak
5Wo'or caka bij chiwe wach i tzij c'ut-tal chake yoj rumal i Jesucrísto; are iri: i Dios, lic pacha i pa'ij lic sak, n-ta pich' 'ekumal che. 6We caka bij chi junam i ka wach ru' i Dios, xui-ri we coj bin che i be n-'us taj, oj 'o 'uri pa 'ekumal, n-sakil ti caka bij, n-sakil ti caka 'ano. 7Xui-ri, we 'is coj bin ru' i Dios pa sak, man ire 'o pa sak, junam 'uri ka wach yoj ni'pa i kachalal kib; xak i u quiq'uel i Jesucrísto chi u C'ojol i Dios, cresaj ronojel ni'pa i ka mac. 8We caka bij chi n-ta ka mac, xa caka t'or kib 'uri; n-sakil ti caka 'ano. 9Péro we caka jach i ka mac che i Dios, keta'am chi cu cuy na chake, xak cresaj ni'pa i mac atzalal pa kanima. Man ire lic cu 'an na pacha i u bim; lic suc'ul i cu 'ano. 10We caka bij chi n-oj macun-nak taj, xa coj tijin 'uri chu bixquil chi Dios aj t'oronel (man ire u bim chi 'o ka mac); xak que'elok chi u tzij ire n-ta pa ka c'ux.